На основу члана 39. Закона о трговини („Службени гласник РС”, број 52/19) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПОСЕБНИМ УСЛОВИМА ЗА ОБАВЉАЊЕ ТРГОВИНЕ ЗА ОДРЕЂЕНУ ВРСТУ РОБЕ

Члан 1.

Овом уредбом прописују се посебни услови за обављање трговине за одређену врсту робе, ограничење маржи у трговини на велико и на мало, ограничење укупног износа накнада, као и начин достављања ценовника.

Члан 2.

Ова уредба примењује се на следеће врсте робе:

1. млеко, млечни и мешовити производи, јаја;
2. безалкохолна пића, кафа, чај;
3. свеже воће и поврће;
4. прерада воћа и поврћа;
5. хлеб и пецива;
6. махунарке;
7. смрзнути производи;
8. свеже и прерађено месо;
9. свежа и прерађена риба;
10. слани кондитори;
11. слатки кондитори и цереалије;
12. шећер и мед;
13. брашно;
14. тестенине;
15. уља и масти;
16. сирће;
17. пиринач:
18. со и зачини;
19. кућна хемија;
20. папирна и кухињска галантерија;
21. лична хигијена и козметика;
22. храна за бебе;
23. пелене.

Члан 3.

Највиша стопа марже у трговини на мало, обрачуната на продајну цену без пореза на додату вредност, не може бити већа од 20%.

Фактурна цена добављача не може бити већа од фактурне цене која је важила на дан 1. август 2025. године.

Прописану стопу марже морају да примењују трговци на мало који обављају неспецијализовану трговину на мало и који су у 2024. години остварили укупан пословни приход већи од 4.500.000.000,00 динара, осим трговаца у трговини на продајном месту у преносивим продајним објектима у складу са законом којим се уређује трговина.

Уколико је до дана ступања на снагу ове уредбе, стопа марже на одређене производе приликом последњег обрачуна редовних цена била нижа од 20%, примењиваће се та нижа стопа.

Члан 4.

Највиша стопа марже у трговини на велико, обрачуната на продајну цену без пореза на додату вредност која је важила на дан 1. август 2025. године, умањену за рабате и попусте, не може бити већа од 20%.

Највиша стопа марже код дистрибутера, обрачуната на продајну цену без пореза на додату вредност која је важила на дан 1. август 2025. године, умањену за рабате, накнаде и попусте, не може бити већа од 20%.

Прописану стопу марже морају да примењују трговци на велико који су у 2024. години остварили укупан пословни приход већи од 4.500.000.000,00 динара.

Уколико је до дана ступања на снагу ове уредбе, стопа марже на одређене производе приликом последњег обрачуна редовних цена била нижа од 20%, примењиваће се та нижа стопа.

Члан 5.

Укупан износ свих накнада које трговац на мало може да фактурише поједином добављачу, које подразумевају све процентуално уговорене и све накнаде у апсолутном износу, не може бити већи од 10% од укупног нето износа на фактурама који је тај добављач фактурисао том трговцу на мало у року важења ове уредбе.

Износ накнада из става 1. овог члана не односи се на логистички рабат и накнаде за мањак робе или отпис, чији највиши износи не могу бити већи од 3% за логистички рабат и 1% за мањак робе или отпис.

Уколико накнаде из става 1. овог члана, логистички рабат и накнаде за мањак робе или отпис нису били уговорени на дан 1. август 2025. године, не могу се примењивати, односно уколико су били мањи, не могу се повећавати.

Износ накнада из става 1. овог члана не односи се на акцијски рабат који се у потпуности преноси на продајну цену у трговини на мало.

На рачуноводственим исправама неопходно је јасно навести сврху плаћања.

Члан 6.

Трговци на мало дужни су да обезбеде несметано снабдевање потрошача свим врстама робе из члана 2. ове уредбе.

Члан 7.

Трговци на мало који имају обавезу из члана 3. ове уредбе дужни су министарству надлежном за послове трговине, електронским путем, на адресу [cenovnik.trgovina@must.gov.rs](mailto:cenovnik.trgovina@must.gov.rs), у Excel формату, доставе ценовнике за робу из члана 2. ове уредбе, важеће на дан 1. април, 1. август, 31. август и 1. септембар 2025. године, најкасније до 10 часова 2. септембра 2025. године.

Трговци на велико који имају обавезу из члана 4. ове уредбе дужни су министарству надлежном за послове трговине, електронским путем, на адресу [cenovnik.trgovina@must.gov.rs](mailto:cenovnik.trgovina@must.gov.rs), у Excel формату, доставе ценовнике за робу из члана 2. ове уредбе, важеће на дан 1. април, 1. август, 31. август и 1. септембар 2025. године, најкасније до 10 часова 2. септембра 2025. године.

Трговци из ст. 1. и 2. овог члана, дужни су да сваког понедељка током рока важења ове уредбе, најкасније до 14 часова, доставе важеће ценовнике за робу из члана 2. ове уредбе.

Ценовници из става 1. овог члана садрже: назив производа, робну марку, јединицу мере, редовну продајну цену, цену по јединици мере, снижену цену уколико се роба продаје са продајним подстицајем, период важења подстицаја, као и стопу пореза на додату вредност.

Ценовници из става 2. овог члана садрже: назив производа, робну марку, јединицу мере, редовну продајну цену и цену по јединици мере.

Уколико трговац у својим продајним објектима, односно трговини на даљину примењује различите ценовнике, дужан је да достави све ценовнике, уз јасно навођење објеката у којима се примењују, односно напомене да се примењују у трговини на даљину.

Члан 8.

Новчаном казном од 300.000 динара казниће се за прекршај правно лице ако поступа супротно одредбама чл. 3 – 7. ове уредбе.

За прекршај из става 1. овог члана казниће се одговорно лице у правном лицу новчаном казном од 50.000 динара и може се изрећи заштитна мера забране одговорном лицу да врши одређене послове у трајању од шест месеци до једне године.

За прекршај из става 1. овог члана казниће се предузетник новчаном казном од 150.000 динара и може се изрећи заштитна мера забране вршења одређених делатности у трајању од шест месеци до једне године.

Члан 9.

Надзор над применом ове уредбе спроводи министарство надлежно за послове трговине.

Члан 10.

Ова уредба ступа на снагу наредног дана од дана објављивања у „Службеном гласнику Републике Србијеˮ, примењује се од 1. септембра 2025. године и важи шест месеци од дана почетка примене.

05 Број: 110-9576/2025

У Београду, 29. августа 2025. године

В Л А Д А

ПРЕДСЕДНИК

проф. др Ђуро Мацут, с.р.